CELEX: 32017R1166
Language: lt
Date: 2017-06-26 00:00:00
Title: 2017 m. birželio 26 d. Komisijos įgyvendinimo reglamentas (ES) 2017/1166 dėl tam tikrų prekių klasifikavimo Kombinuotojoje nomenklatūroje

1.7.2017   
            
            
               LT
            
            
               Europos Sąjungos oficialusis leidinys
            
            
               L 170/47
            
         KOMISIJOS ĮGYVENDINIMO REGLAMENTAS (ES) 2017/1166
   2017 m. birželio 26 d.
   dėl tam tikrų prekių klasifikavimo Kombinuotojoje nomenklatūroje
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. spalio 9 d. Europos Parlamento ir Tarybos reglamentą (ES) Nr. 952/2013, kuriuo nustatomas Sąjungos muitinės kodeksas (1), ypač į jo 57 straipsnio 4 dalį ir 58 straipsnio 2 dalį,
   kadangi:
   
               (1)
            
            
               siekiant užtikrinti, kad Tarybos reglamento (EEB) Nr. 2658/87 (2) priede pateikta Kombinuotoji nomenklatūra būtų taikoma vienodai, būtina patvirtinti priemones, susijusias su šio reglamento priede nurodytų prekių klasifikavimu;
            
         
               (2)
            
            
               Reglamente (EEB) Nr. 2658/87 nustatytos bendrosios Kombinuotosios nomenklatūros aiškinimo taisyklės. Šios taisyklės taip pat taikomos bet kuriai kitai specialiomis Sąjungos teisės aktų nuostatomis įteisintai nomenklatūrai, visiškai ar iš dalies sudarytai remiantis Kombinuotąja nomenklatūra arba ją papildančiai subpozicijų dalimis, kad būtų galima taikyti tarifinio reguliavimo ir kitas su prekyba prekėmis susijusias priemones;
            
         
               (3)
            
            
               laikantis minėtų bendrųjų taisyklių, šio reglamento priede pateiktos lentelės 1 skiltyje aprašytos prekės, remiantis 3 skiltyje išdėstytais motyvais, turėtų būti klasifikuojamos priskiriant 2 skiltyje nurodytą KN kodą;
            
         
               (4)
            
            
               reikėtų nustatyti, kad suteikta šio reglamento nuostatų neatitinkančia privalomąja tarifine informacija apie šiame reglamente nurodytas prekes jos adresatas galėtų remtis dar tam tikrą laikotarpį, kaip nustatyta Reglamento (ES) Nr. 952/2013 34 straipsnio 9 dalyje. Tas laikotarpis turėtų būti trys mėnesiai;
            
         
               (5)
            
            
               šiame reglamente nustatytos priemonės atitinka Muitinės kodekso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Šio reglamento priede pateiktos lentelės 1 skiltyje aprašytos prekės Kombinuotojoje nomenklatūroje klasifikuojamos priskiriant lentelės 2 skiltyje nurodytą KN kodą.
   2 straipsnis
   Šio reglamento nuostatų neatitinkančia privalomąja tarifine informacija, vadovaujantis Reglamento (ES) Nr. 952/2013 34 straipsnio 9 dalimi, galima remtis dar tris mėnesius nuo šio reglamento įsigaliojimo dienos.
   3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. birželio 26 d.
      
         
            Komisijos vardu
         
         
            Pirmininko pavedimu
         
         Stephen QUEST
         
            Generalinis direktorius
         
         
            Mokesčių ir muitų sąjungos generalinis direktoratas
         
      
   
   
      (1)  OL L 269, 2013 10 10, p. 1.
   
      (2)  1987 m. liepos 23 d. Tarybos reglamentas (EEB) Nr. 2658/87 dėl tarifų ir statistinės nomenklatūros bei dėl Bendrojo muitų tarifo (OL L 256, 1987 9 7, p. 1).
   
      PRIEDAS
      
                  Prekių aprašymas
               
               
                  Klasifikavimas
                  (KN kodas)
               
               
                  Motyvai
               
            
                  (1)
               
               
                  (2)
               
               
                  (3)
               
            
                  Stačiakampio formos, maždaug 17 × 14 × 4 cm dydžio elektrinis aparatas (vadinamasis vaizdo keitiklis). Aparate įtaisyti šie lizdai:
                  
                              —
                           
                           
                              nuoseklioji skaitmeninė sąsaja (SDI),
                           
                        
                              —
                           
                           
                              didelės raiškos multimedijos sąsaja (HDMI),
                           
                        
                              —
                           
                           
                              RJ-45 sąsaja ir
                           
                        
                              —
                           
                           
                              maitinimo jungtis.
                           
                        Aparatas skirtas SDI formato vaizdo signalams konvertuoti į HDMI formato vaizdo signalus.
                  RJ-45 sąsaja naudojama aparatui prijungti prie eterneto, bet tik tam, kad būtų galima atnaujinti programinę įrangą ir gauti tam atnaujinimui atlikti būtiną elektros energiją (maitinimas eternetu („PoE“)).
               
               
                  8543 70 90 
               
               
                  Klasifikuojama vadovaujantis Kombinuotosios nomenklatūros 1 ir 6 bendrosiomis aiškinimo taisyklėmis, XVI skyriaus 3 pastaba ir KN kodus 8543 , 8543 70  ir 8543 70 90  atitinkančiais prekių aprašymais.
                  RJ-45 sąsaja (ryšio eternetu funkcija) tik papildo pagrindinę (vaizdo keitimo) funkciją, nes ji skirta tik atnaujinimams gauti, o vaizdo signalai per šią sąsają neperduodami. Todėl gaminys nepriskirtinas 8517  pozicijai.
                  Taigi aparatas laikytinas elektros mašina ar aparatu, atliekančiu tam tikras jam būdingas funkcijas, nenurodytas kitoje 85 skirsnio vietoje, ir jam priskirtinas KN kodas 8543 70 90 .